Tres morts i vuit urnes plenes de vots destruïts a l'Afganistan en explotar una bomba al pas d'un camió electoral
Les paperetes de vuit urnes han quedat destruïdes i els principals candidats han expressat la seva preocupació per un possible frau
Redacció 06/04/2014 - 17.36 Actualitzat 06/04/2014 - 18.13
Al camió atacat hi havia vuit urnes com aquestes plenes de vots que han quedat destruïdes. (Foto: Reuters)
Dos funcionaris electorals i un policia han mort a la província de Kunduz, al nord de l'Afganistan, en esclatar una bomba al pas d'un camió que transportava vuit urnes plenes de vots. Totes les paperetes han quedat destruïdes i els principals candidats han expressat la seva preocupació per un possible frau electoral.
Les autoritats electorals han rebut per ara 162 queixes escrites per frau o altres irregularitats, com falta d'accés als llocs de votació, l'escassesa de paperetes, targetes falses i la pressió de les autoritats polítiques i electorals per votar per determinats candidats.
L'atemptat arriba l'endemà de les eleccions presidencials d'aquest dissabte, que van celebrar-se enmig d'un clima de violència que va deixar gairebé 200 morts, la majoria talibans. Malgrat això, els afganesos van desafiar el risc i la participació en els comicis que han de decidir el relleu de Hamid Karzai va rondar el 60%. Els resultats no es donaran a conèixer fins d'aquí a un mes i es preveu que cap dels tres candidats amb més possibilitats tindrà una majoria suficient i s'haurà d'anar a una segona volta.